ליל גלנט

ליל גלנט הוא הכינוי שניתן לאירועי הלילה שבין 26 ל-27 במרץ 2023, במהלכו מאות אלפי אזרחים ישראלים הפגינו וחסמו כבישים ברחבי ישראל כמחאה בעקבות הודעתו של ראש ממשלת ישראל בנימין נתניהו על פיטורי שר הביטחון יואב גלנט, לאחר שזה הזהיר כי הרפורמה המשפטית שקודמה באותם ימים מהווה סכנה לביטחונה של מדינת ישראל. בבוקר 27 במרץ הכריזו על שביתה כללית ארגוני ההסתדרות, ועד רשות שדות התעופה, מרכז השלטון המקומי, לשכת עורכי הדין ועוד, וכן מרכזי הקניות של קבוצת עזריאלי, קבוצת עופר וביג ועוד, ובהמשך גם ועד עובדי משרד החוץ. בערב של אותו היום הודיע ראש הממשלה נתניהו על השהיית חקיקת הרפורמה המשפטית וכניסה לשיחות משא ומתן מול האופוזיציה בבית הנשיא על מנת להגיע עמם להסכמות. כמו כן הודיע כי פיטורי גלנט נדחו, והוא ימשיך לכהן בתקפידו. ערכים מורחבים – המחאה נגד הרפורמה המשפטית, ממשלת ישראל השלושים ושבע ב-29 בדצמבר 2022 עם השבעת ממשלת ישראל השלושים ושבע, מונה חבר הכנסת מטעם מפלגת הליכוד, יואב גלנט, לשר הביטחון, וחברו למפלגה, יריב לוין, מונה לשר המשפטים. ב-4 בינואר 2023 הציג לוין את תוכנית הרפורמה המשפטית, אשר כללה שינויים במערכת המשפט בישראל וזכתה לתמיכתו של ראש הממשלה בנימין נתניהו. הצגתה וקידומה של הרפורמה המשפטית הובילה לגל של מחאות כנגדה. גלנט ניסה לשכנע את בכירי הממשלה לנהל משא ומתן לשם הגעה להסכמות בין הקואליציה לאופוזיציה במסגרת מתווה פשרה על חקיקה מרוככת, וזאת על מנת להימנע ממשבר בצה"ל. בשיחות עם ראש הממשלה בנימין נתניהו אמר כי אם לא תושג פשרה יתפטר מתפקידו. ב-25 במרץ 2023 קרא שר הביטחון יואב גלנט לעצירה מיידית של חקיקת הרפורמה המשפטית מתוך חשש לסכנה לביטחון המדינה. במהלך נאומו אמר: האירועים המתרחשים בחברה הישראלית אינם פוסחים על צה"ל. מכל עבר עולות תחושות של כעס, כאב ואכזבה בעוצמה בה לא נתקלתי מעולם. אני רואה כיצד מקור עוצמתנו הולך ונשחק. כשר הביטחון של מדינת ישראל אני אומר בצורה הברורה ביותר, השסע ההולך ונפער בחברה חודר לצה"ל וגופי הביטחון. זו סכנה ברורה, מיידית ומוחשית לביטחון המדינה. לדבר הזה לא אתן את ידי. אני איש ימין, חבר בתנועת הליכוד, מאמין בעקרונותיה ומחויב לערכיה, המציבים את מדינת ישראל מעל הכול. צריך שינוי במערכת המשפט. מארג היחסים שבין הרשות השופטת לבין הממשלה והכנסת דורש איזון, זה יחזק את הדמוקרטיה ויגביר את אמון הציבור. ועם זאת, שינויים משמעותיים, לאומיים, עושים בהידברות ובשיח... בימים ובשבועות האחרונים, בשיחות ודיונים מאחורי הקלעים, הצגתי את תמונת המצב הביטחונית. ביקשתי, נימקתי והבהרתי. בעת הזו חייבים לעצור את התהליך כדי שנוכל לשבת ולדבר. אבל עכשיו, אני אומר זאת בקולי, באופן פומבי. למען ביטחון ישראל, למען בנותינו ובנינו. צריך לעצור בעת הזאת את תהליך החקיקה... — גלנט: קורא לעצור את החקיקה עד אחרי יום העצמאות, להושיט יד להידברות, סרטון בערוץ "ערוץ 7", באתר יוטיוב (אורך: 05:56) חברי הכנסת יולי אדלשטיין ודוד ביטן ממפלת הליכוד תמכו בדברי שר הביטחון, כמו גם יו"ר מפלגת "המחנה הממלכתי" בני גנץ, יו"ר "ישראל ביתנו" אביגדור ליברמן ויו"ר מפלגת "העבודה" מירב מיכאלי. ראש האופוזיציה יאיר לפיד אף אמר כי "פיטוריו של גלנט, רק מפני שהתריע על פגיעה בביטחון ישראל, הם שפל חדש של ממשלה אנטי ציונית שפוגעת בביטחון הלאומי ומתעלמת מאזהרת כל גורמי הביטחון". שר התקשורת מטעם הליכוד, שלמה קרעי, יצא נגד דברי גלנט והשר לביטחון לאומי, איתמר בן גביר, קרא לפיטורי שר הביטחון. למחרת בערב זימן ראש הממשלה נתניהו את גלנט ללשכתו ואמר לו שהוא איבד את האמון בו לאחר שזה פעל נגד הממשלה ונגד הקואליציה בעת שראש הממשלה שהה בביקור מדיני בחו"ל, וכי בכוונתו לפטר אותו מתפקיד שר הביטחון. נתניהו לא ליווה את דברי אלה במסירת מכתב פיטורים הנדרש למטרה זו בחוק יסוד: הממשלה. עם ההודעה על פיטורי שר הביטחון התאספו מפגינים ברחוב קפלן בתל אביב. בשעה עשר ורבע כבר נחסמו כלל נתיבי איילון כשעשרות אלפי מפגינים החלו לרדת אל הכביש, להבעיר מדורות, לבנות מחסומים ולירות זיקוקים לאוויר. עימותים פרצו בין המשטרה למפגינים, מספר מכת"זיות הופעלו במקום וכן נזרקו אבנים לעבר פרשים מהם נפצע שוטר אחד. בכביש 1, סמוך למבשרת ציון, מפגינים ירדו אל הכביש והחלו לחסום אותו. גם כביש 443 נחסם לתנועה לאחר שכ-3,000 מפגינים הגיעו לצומת שילת. באותה שעה החלה הפגנה בברלין, מחוץ לכנס שבו השתתף שר התפוצות עמיחי שיקלי. בהמשך, גם צומת כרכור, צומת נהלל בעמק יזרעאל וכביש 5 באזור מחלף הכפר הירוק נחסם לתנועה בידי מפגינים. בירושלים, אלפי מפגינים הפגינו באזור מעון ראש הממשלה, באזור הכנסת וקריית הממשלה, מול ביתו של שר הכלכלה ניר ברקת, ואזורים נוספים. במסגרת ההפגנות, מוחים פרצו גדרות סמוך למעון רה"מ ועימותים אלימים פרצו בין שוטרים למפגינים. בבאר שבע, כעשרת אלפים מפגינים צעדו בשדרות רגר לכיוון מרכז העיר. בעקבות חשש לאובדן שליטה, בצה"ל העלו כוננות ופרסו כוחות רבים. במשטרה, שלא נערכה להפגנה הספונטנית, קיימו במטה הארצי במהלך הלילה הערכת מצב בהשתתפות השר לביטחון לאומי איתמר בן גביר. לקראת השעה שתים עשרה הודיעו ראשי הרשויות כפר סבא, הרצליה, גליל עליון, שער הנגב וזיכרון יעקב על שביתת רעב מול משרד רה"מ. מרכז השלטון המקומי הודיע על הצטרפות לשביתת ההסתדרות. כחצי שעה אחר כך החלו מפגינים למחות מול ביתה של שגרירת ישראל בלונדון, ציפי חוטובלי. כמה דקות לאחר אחת בלילה נהג פגע עם רכבו באחת המפגינות בצומת כרכור. כמו כן, כביש 6 לכיוון דרום נחסם לתנועה. לקראת אחת וחצי החלה הפגנה מול ביתו של חבר הכנסת דני דנון ברעננה. לקראת שלוש וחצי בלילה הודיעה המשטרה על פינוי הכביש שנחסם בנתיבי איילון ולקראת שבע וחצי בבוקר נפתחו הנתיבים לתנועת כלי רכב. באותו הזמן, הכריזה מועצת התלמידים והנוער הארצית על השבתת הלימודים בכיתות ז'-י"ב. בבוקר, בשעה עשר וארבעים, הכריז יו"ר ההסתדרות ארנון בר-דוד על שביתה כללית במשק במחאה על פיטוריו של גלנט ובדרישה לעצור את חקיקת הרפורמה המשפטית. כחצי שעה אחר כך הודיעו גם האוניברסיטאות על שביתה כללית, וקונסול ישראל בניו יורק, אסף זמיר, הודיע על התפטרותו מהתפקיד. לאחריהם, גם ההסתדרות הרפואית החליטה על שביתה מלאה במערכת הבריאות ומעבר למתכונת חירום. בעשר וחצי בבוקר הודיעו ועד רשות שדות התעופה על עצירת ההמראות מנתב"ג.כ-20 טיסות בוטלו ויותר מ-30 עוכבו. החל מהשעה 12 בצהריים נסגרו כל קניוני עזריאלי וקניוני עופר וכן מתחמי הקניות של ביג. עד השעה שתיים נסגרו גם כל סניפי רשת מקדונלד'ס ברחבי הארץ. אל השובתים הצטרפו גם איגוד העובדות והעובדים הסוציאליים. מאות מפגינים החלו למחות בצומת מת"ם בחיפה. לקראת השעה שלוש בצהריים הצליחו מאות מפגינים לחסום את אחד מנתיבי איילון למשך מספר דקות. בנוסף, לשכת עורכי הדין הודיעה כי היא משביתה את פעילות הלשכה. הלשכה קראה לכלל עורכי הדין לא להגיע לבתי המשפט ולא לקיים דיונים למעט דיונים דחופים - ובכך להשבית למעשה גם את בתי המשפט. אלפי מפגינים החלו למחות באילת. בירושלים, מעל למאה אלף מפגינים החלו למחות מול הכנסת. מספר מפגינים אף הצליחו להיכנס אל תוך משכן הכנסת, וצעקו לעבר שר החינוך יואב קיש "תתפטר". לקראת השעה חמש התאספו מאות מפגינים נגד המהפכה המשפטית בצומת כרכור. כמה דקות לאחר מכן הודיעה ההסתדרות כי הבורסה לניירות ערך בתל אביב תושבת למחרת, באם חקיקת המהפכה המשפטית לא תיעצר. כמו כן, ועד עובדי משרד החוץ הורה לעובדי המשרד בישראל וברחבי העולם להפסיק את עבודתם באופן מידי. לפי הודעת הוועד, יו"ר הסתדרות עובדי המדינה הנחה פרטנית כי השביתה חלה גם על הנציגויות בחו"ל. שגרירויות ישראל בעולם הפסיקו פעילותן וכך גם השירותים הקונסולריים. לקראת השעה שש בערב הודיעו חלק מחברות מסופי הדלקים שמספקות את הדלק לתחנות, ביניהן פי גלילות, כי הן הצטרפו לשביתה. לאחר תחילת המחאות קרא שר הכלכלה ניר ברקת: "מדינת ישראל היא מעל הכל. עם ישראל מאוחד הוא מעל הכל. אני אגבה את ראש הממשלה בהחלטה לעצור ולחשב מסלול מחדש. הרפורמה נחוצה ונעשה אותה - אבל לא במחיר מלחמת אחים". שר התרבות מיקי זוהר קרא: "אם ראש הממשלה יחליט לעצור החקיקה כדי למנוע את הקרע שנוצר בעם, אנחנו חייבים לתמוך בעמדתו". גם נשיא המדינה יצחק הרצוג קרא לעצירת החקיקה. לעומתם, השרה למשימות לאומיות אורית סטרוק ושר האוצר בצלאל סמוטריץ' הביעו התנגדות לעצירת הרפורמה. השר לוין הצהיר כי יכבד כל החלטה של נתניהו. בשעה שמונה בערב הודיע ראש הממשלה נתניהו על השהיית חקיקת הרפורמה המשפטית וכניסה לשיחות משא ומתן מול האופוזיציה בבית הנשיא על מנת להגיע עמם להסכמות. עם הודעת ראש הממשלה הצהיר יו"ר ההסתדרות על הפסקת השביתה. ב-3 באפריל 2024 הודיע נתניהו כי פיטורי גלנט נדחו, והוא ימשיך לכהן בתפקידו. המחאה נגד הרפורמה המשפטית התמיכה ברפורמה המשפטית#ההפגנה בירושלים ב-27 באפריל אסף אוני, ‏"מדינה במשבר": כך מסקרים בעולם את פיטורי שר הביטחון וההפגנות, באתר גלובס, 26 במרץ 2023 "דמוקרטיה או מרד": הלילה שאחרי פיטורי גלנט, סרטון בערוץ "כאן | חדשות - תאגיד השידור הישראלי", באתר יוטיוב (אורך: 04:26) מורן אזולאי, איתמר אייכנר, גלנט נשאר שר ביטחון: נתניהו החליט לדחות את ההחלטה, באתר ynet, 3 באפריל 2023 מורן אזולאי, יואב זיתון, נתניהו הבהיר לראשי הקואליציה בכינוס הלילי: בלי להתפשר - גלנט יתפטר, באתר ynet, 20 במרץ 2023 שירות גלובס, ‏"סכנה מוחשית לביטחון המדינה. חייבים לעצור את החקיקה": שר הביטחון יואב גלנט נגד המהפכה המשפטית, באתר גלובס, 25 במרץ 2023 אמיר אטינגר, "שפל חדש": התגובות הסוערות במערכת הפוליטית לפיטורי גלנט, באתר ישראל היום, 26 במרץ 2023 טל שלו, ברק רביד‏, אחרי שקרא לעצור את החקיקה: נתניהו הדיח את שר הביטחון יואב גלנט, באתר וואלה, 26 במרץ 2023 יהודה שלזינגר, בעקבות הקריאה לעצירת החקיקה: נתניהו הדיח את גלנט, באתר ישראל היום, 26 במרץ 2023 עמית סגל, ‏אחרי שקרא לעצור את החקיקה: נתניהו פיטר את גלנט, באתר ‏מאקו‏, 26 במרץ 2023 שירות גלובס, ‏אחרי שקרא לעצור את החקיקה: נתניהו פיטר את גלנט מתפקיד שר הביטחון, באתר גלובס, 26 במרץ 2023 אורי סלע‏, "לקח את המחאה צעד קדימה": שנה לליל הפיטורים של גלנט, באתר וואלה, 20 במרץ 2024 כתבי חדשות 12, ‏ליל מחאה היסטורי בישראל: כך קרא הציבור לעצור את המהפכה המשפטית, באתר ‏מאקו‏, 27 במרץ 2023 כתבי N12, ‏בעקבות פיטורי גלנט: המונים מפגינים בכל רחבי הארץ, בצה"ל העלו כוננות בעקבות חשש לאובדן השליטה בתוך המדינה; נתניהו שוקל לעצור את החקיקה, באתר ‏מאקו‏, 26 במרץ 2023 מדינה במחאה: המשטרה השתמשה ברימוני הלם לפזר את ההפגנה בת"א, באתר חדשות 13, 27 במרץ 2023 דפנה ליאל, ‏נתניהו "הזמין" את השבתת המשק? "כנראה": יו"ר ועד העובדים של רשות שדות התעופה על השיחות מאחורי הקלעים, באתר ‏מאקו‏, 30 במרץ 2023 סוניה גורודיסקי, ההמראות מישראל הושבתו, ההסתדרות הכריזה על שביתה כללית במשק: "נתניהו תתעשת", באתר ישראל היום, 27 במרץ 2023 ניצן צבי כהן, ‏יו"ר ההסתדרות הודיע על שביתה יחד עם המעסיקים בדרישה לעצירת החקיקה: "נעצור את הטירוף", באתר דבר העובדים בארץ ישראל, 26 במרץ 2023 נמשכות המחאות נגד המהפכה המשפטית: יותר מ-100 אלף מפגינים מול הכנסת, עימותים בת"א, באתר ‏מאקו‏, 27 במרץ 2023 כתבי כלכליסט, המשטרה השליכה רימוני הלם על מפגינים שניסו לחסום את איילון, באתר כלכליסט, 27 במרץ 2023 ראש הממשלה נתניהו בהצהרה לתקשורת, סרטון בערוץ "IsraeliPM", באתר יוטיוב (אורך: 08:34) גד ליאור, השביתה במשק בוטלה בעקבות הצהרת נתניהו על השהיית החקיקה, באתר ynet, 27 במרץ 2023